Diari Oficial de la Generalitat Valenciana


Sumari del DOGV 6206, del 15-02-2010 (2010/1272)

ACORD de la Comissió Territorial d'Urbanisme, de data 27 de maig de 2009, relatiu a la modificació puntual núm. 22 del Pla general del municipi de Villena. Expedient 12/09 Villena.
------------------------------------------------------------------------------------------------------------------------------------------------------------------------------------

### Dades del document

Número de DOGV
:   6206

Data del DOGV
:   15-02-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/1272


Data del document
:   27-05-2009

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Acord

Descriptors 

:   * Villena
    * pla d'urbanisme

ACORD de la Comissió Territorial d'Urbanisme, de data 27 de maig de 2009, relatiu a la modificació puntual núm. 22 del Pla general del municipi de Villena. Expedient 12/09 Villena. [2010/1272]  
Vist l'expedient de referència i basant-se en els següents antecedents i consideracions,  
Antecedents  
Primer. El projecte es va sotmetre a informació pública durant un mes mitjançant l'acord del Ple de l'Ajuntament del dia 28 de febrer de 2008, amb la publicació de l'anunci en el Diari Oficial de la Comunitat Valenciana, de 10 de juny de 2008, i en el diari Información, de 9 de maig del mateix any. Durant el pertinent període d'exposició pública es va presentar una al·legació que va ser resolta en Ple.  
Es va aprovar provisionalment pel mateix òrgan en dates 28 de febrer de 2008 i 18 de juliol del mateix any.  
Segon. La documentació està integrada per memòria informativa i justificativa i plànols d'informació i d'ordenació.  
Tercer. L'objecte de la modificació puntual proposada, segons consta en la documentació aportada, és canviar la qualificació de diversos sòls industrials i zones verdes a altres ubicacions, sense modificar la superfície de zones verdes, disminuint l'aprofitament industrial i augmentant una parcel·la d'equipament d'infraestructures (PID).  
Els sòls estan inclosos dins del sòl urbà de Villena al sector 19, zones 19.1 i 19.2 del polígon industrial denominat El Rubial.  
Les superfícies afectades per la modificació són les següents:  
- Es varia la qualificació de 10.300 m² de sòl dotacional públic de zona verda ubicats a la zona 19.2 que passen a ser qualificats com a sòl d'ús lucratiu industrial amb les característiques de la normativa urbanística de la zona 19.2.  
- Es varia la qualificació de 10.300 m² de sòl d'ús lucratiu industrial ubicat a la zona 19.1 per a qualificar-lo com a zona verda de la xarxa secundària, d'aquests 10.300 m² de zona verda, 4.500 m² completaran una zona verda ja existent augmentant-ne la superfície. Els altres 5.800 m² de zona verda s'ubicaran enfront dels anteriorment disposats.   
- Es varia la qualificació de 2.700 m² de sòl d'ús lucratiu industrial de la zona 19.1 per a qualificar-lo com a sòl dotacional públic de la xarxa primària PID per a ampliar un equipament ja existent, generant així un PID de 13.900 m², de manera que aquests nous 2.700 m² serviran per a ampliar el centre de transformació que hi ha.   
- Es redelimita la zona 19.2 per a incloure-hi la totalitat de l'illa en què s'ha augmentat la zona verda i el PID.  
Es justifica que la modificació implica una disminució de l'aprofitament lucratiu de 4.490 m² de sostre industrial, ja que l'edificabilitat de la parcel·la industrial de la zona 19.1 és de 0.90 m²sostre/m²sòl i la de la parcel·la 19.2 és 0.70 m²sostre/m²sòl. Així mateix es produeix un augment de sòl dotacional de 2.700 m².  
Quart. Consta en l'expedient informe de la Direcció Territorial d'Alacant de la Conselleria d'Indústria, Comerç i Innovació, de data 16 de gener de 2009, de caràcter favorable.  
Consta igualment que en data 7 de maig de 2009 el Consell Jurídic Consultiu de la Comunitat Valenciana ha emés un dictamen el qual conclou «que el projecte de modificació puntual número 22 del Pla general del municipi de Villena és d'acord amb la legalitat urbanística».  
Consideracions tecnicojurídiques  
Primera. El procediment seguit per l'Ajuntament és d'acord amb el que preveu l'article 90 per remissió de l'article 94 de la Llei 16/2005 urbanística valenciana.  
Segona. La documentació està completa, a l'efecte del compliment de l'article 68 de la Llei 16/2005, urbanística valenciana i de l'estudi de l'expedient.   
Tercera. Les determinacions contingudes en l'expedient es consideren correctes, des del punt de vista de les exigències de política urbanística i territorial de la Generalitat, tal com recull l'article 85 de la Llei 16/2005 urbanística valenciana.  
Quarta. En aplicació de l'article 94.4 de la Llei urbanística valenciana, la modificació que comporte diferent qualificació o ús urbanístic de les zones verdes o espais lliures requerirà informe previ favorable del Consell Jurídic Consultiu de la Comunitat Valenciana.  
Així mateix, la Llei 10/1994, de 19 de desembre, de la Generalitat Valenciana, de creació del Consell Jurídic Consultiu de la Comunitat Valenciana, en l'article 10.8.e) exigeix l'emissió del dictamen preceptiu en els expedients instruïts per l'administració de la Generalitat Valenciana que versen sobre modificacions de planejament que tinguen com a objecte una diferent zonificació o ús urbanístic de les zones verdes o dels espais lliures previstos.   
Aquest informe, de conformitat amb l'art. 2.4 de l'avantdita llei, ha de demanar-se amb caràcter previ al sotmetiment d'aquest expedient a la consideració de la Comissió Territorial d'Urbanisme per a l'aprovació definitiva.  
En conseqüència, la Comissió Informativa d'Urbanisme, en sessió celebrada en data 26 de gener de 2009, va acordar informar favorablement la modificació puntual núm. 22 del Pla general de Villena i remetre aquest expedient al Consell Jurídic Consultiu a l'efecte d'obtenir el preceptiu informe favorable amb caràcter previ al sotmetiment d'aquest a la consideració de la Comissió Territorial d'Urbanisme per a l'aprovació definitiva.  
Com s'ha indicat en l'antecedent quart, en data 7 de maig de 2009 el Consell Jurídic Consultiu de la Comunitat Valenciana ha emés dictamen de caràcter favorable.  
Cinquena. La Comissió Territorial d'Urbanisme, a proposta del director general d'Urbanisme, és l'òrgan competent per a resoldre l'aprovació definitiva de plans generals -i de les seues modificacions- de municipis de menys de 50.000 habitants, de conformitat amb el que disposa l'article 84 per remissió de l'article 94.1, de la Llei urbanística valenciana, en relació amb l'article 10.a) del Reglament dels òrgans urbanístics de la Generalitat Valenciana, aprovat per Decret 162/2007, de 21 de setembre, del Consell de la Generalitat.  
Vistos els preceptes legals esmentats; la Llei 30/92, de 26 de novembre, de règim jurídic de les administracions públiques i del procediment administratiu comú en la redacció donada per la Llei 4/1999, i la resta de disposicions de general i pertinent aplicació, la Comissió Territorial d'Urbanisme, acorda:  
1. Aprovar definitivament la modificació puntual núm. 22 del Pla general del municipi de Villena.  
2. Publicar íntegrament aquest acord aprovatori en el Diari Oficial de la Comunitat Valenciana a l'efecte de la immediata entrada en vigor, de conformitat amb el que disposa l'article 104 de la Llei 16/2005 urbanística valenciana, en mancar el document de normes urbanístiques.  
Contra l'instrument de planejament aprovat pot interposar-se recurs contenciós administratiu davant del Tribunal Superior de Justícia de la Comunitat Valenciana en el termini de dos mesos comptadors des de l'endemà de la publicació, de conformitat amb el que preveu l'article 46.1 de la Llei 29/1998, de 13 de juliol, reguladora de la jurisdicció contenciós administrativa.  
Tot això sense perjudici que es puga exercir qualsevol altre recurs o acció que crega oportú.  
Alacant, 27 de maig 2009.- La secretària de la Comissió Territorial d'Urbanisme: Esther Valls Parres.